Dis ons morele plig om hulle te help | Netwerk24
Dis ons morele plig om hulle te help
De Villiers Hauptfleisch, Bellville
Ek sit verlede week gerieflik en warm in my woonstel in 'n aftreeoord en kyk na die nuus om sewe, waarin berig word oor die haglike en onmenslike omstandighede en snerpende koue waarin baie mense in plakkerskampe en townships in die laerliggende dele moet leef weens die stormweer en reën wat die Kaap geteister het.
Hul huise en hutte, asook die strate, word oorstroom deur die reënwater, dis snerpend koud, en hul huise bied geen werklike leefbare skuiling nie. Sommige probeer vergeefs die enkeldiepte water uit hul huise skep, sonder sukses, terwyl die water feitlik onophoudelik uit die hemel stort.
Baie van hulle sit met klein kindertjies en babas terwyl hulle geen ander heenkome het nie. Die verdere slegte nuus is dat die owerhede nie vir hulle tydelike huisvesting kan bied in gemeenskapsale soos in die verlede nie. Die nuwe Covid-19-regulasies laat dit nie toe dat mense in groot getalle in beperkte ruimtes gehuisves word nie.